b'\n_START_ARTICLE_\nN\xc4\x83ut\n_START_SECTION_\nDescriere\n_START_PARAGRAPH_\nAspectul exterior al acestei plante difer\xc4\x83 de cel al maz\xc4\x83rii prin forma frunzelor \xc8\x99i a p\xc4\x83st\xc4\x83ii, care de cele mai multe ori \xc3\xaenchide dou\xc4\x83 sau trei boabe, foarte rar o singur\xc4\x83 boab\xc4\x83. Boabele n\xc4\x83utului sunt asem\xc4\x83n\xc4\x83toare cu cele de maz\xc4\x83re, singura deosebire fiind excrescen\xc8\x9ba caracteristic\xc4\x83 a embrionului \xc3\xaen form\xc4\x83 de cioc, ce se aseam\xc4\x83n\xc4\x83 cu capul unui berbec; sunt colorate \xc3\xaen roz deschis, galben \xc8\x99i foarte rar cafeniu.\n_START_SECTION_\nIstoric\n_START_PARAGRAPH_\nA fost introdus, drept cultur\xc4\x83, \xc3\xaen Evul Mediu, iar \xc3\xaen estul Europei, \xc3\xaencepe s\xc4\x83 fie cunoscut abia din secolul al XVII-lea. Acum aceast\xc4\x83 plant\xc4\x83 este cultivat\xc4\x83 \xc3\xaen unele republici din Federa\xc8\x9bia Rus\xc4\x83, \xc3\xaen Asia Central\xc4\x83, Africa, India, precum \xc8\x99i \xc3\xaen unele \xc8\x9b\xc4\x83ri din Europa precum Spania, Italia \xc8\x99i Bulgaria. \xc3\x8en perioada c\xc3\xa2nd Dobrogea f\xc4\x83cea parte component\xc4\x83 a Imperiului Otoman \xc8\x99i unde tr\xc4\x83ia o \xc3\xaensemnat\xc4\x83 comunitate turc\xc4\x83, au existat culturi de n\xc4\x83ut \xc8\x99i pe teritoriul acestei provincii rom\xc3\xa2ne\xc8\x99ti, unde verile calde \xc8\x99i secetoase erau prielnice acestei plante.\n_START_SECTION_\nImportan\xc8\x9b\xc4\x83\n_START_PARAGRAPH_\nN\xc4\x83utul este bogat \xc3\xaen proteine, s\xc4\x83ruri minerale (fosfor, potasiu, magneziu, calciu, fier) \xc8\x99i \xc3\xaen complexul de vitamine B. Av\xc3\xa2nd o concentra\xc8\x9bie ridicat\xc4\x83 de proteine (24%), la care se adaug\xc4\x83 \xc8\x99i un procent consistent de hidra\xc8\x9bi de carbon \xc8\x99i gr\xc4\x83simi, n\xc4\x83utul are o valoare alimentar\xc4\x83 deosebit\xc4\x83, \xc3\xaenlocuind \xc3\xaen buna parte proteinele din carne.\n_START_SECTION_\nUtilizare\n_START_PARAGRAPH_\nDe la n\xc4\x83ut se consum\xc4\x83 at\xc3\xa2t p\xc4\x83st\xc4\x83ile tinere, verzi, preparate ca supe sau m\xc3\xa2nc\xc4\x83ruri, c\xc3\xa2t \xc8\x99i boabele pr\xc4\x83jite \xc8\x99i m\xc4\x83cinate care se pot consuma \xc3\xaen amestec cu cafea sau chiar ca \xc3\xaenlocuitor de cafea._NEWLINE_N\xc4\x83utul este asem\xc4\x83n\xc4\x83tor cu soia \xc8\x99i se poate folosi \xc3\xaen prepararea chiftelelor, sarmalelor sau pilafurilor, fiind un foarte bun \xc3\xaenlocuitor pentru carne, fiind \xc8\x99i mai gustos dec\xc3\xa2t soia. Boabele de n\xc4\x83ut fierte, pisate \xc8\x99i apoi amestecate cu pasta din semin\xc8\x9bele de susan (denumit\xc4\x83 \xc8\x99i tahini) la care se adaug\xc4\x83 condimente, poart\xc4\x83 denumirea de humus sau houmous, un fel de m\xc3\xa2ncare popular \xc3\xaen Orientul apropiat si Balcani. Chiftelele pr\xc4\x83jite din f\xc4\x83in\xc4\x83 de n\xc4\x83ut se numesc falafel, populare mai ales in Liban \xc8\x99i Israel._NEWLINE_N\xc4\x83utul poate constitui chiar un \xc3\xaenlocuitor foarte bun pentru cafea. Boabele de n\xc4\x83ut pr\xc4\x83jite \xc8\x99i m\xc4\x83cinate au un efect puternic stimulent digestiv \xc8\x99i nervos. N\xc4\x83utul amestecat cu cafea este asociat uneori cu restric\xc8\x9biile alimentare de pe timpul dictaturii lui Ceau\xc8\x99escu, c\xc3\xa2nd cafeaua natural\xc4\x83 nu era adesea disponibil\xc4\x83 ca atare. Cu toate acestea se \xc8\x99tie c\xc4\x83 din n\xc4\x83ut \xc8\x99i cicoare se poate realiza o cafea natural\xc4\x83 care nu e contraindicata pentru copii, neavand cofeina.\n_START_SECTION_\nCerin\xc8\x9be fa\xc8\x9b\xc4\x83 de clim\xc4\x83 \xc8\x99i sol\n_START_PARAGRAPH_\nTemperatura minim\xc4\x83 la care germineaz\xc4\x83 semin\xc8\x9bele de n\xc4\x83ut este de 3 - 4\xc2\xa0\xc2\xb0C. Sem\xc4\x83nat la 6 - 8\xc2\xa0\xc2\xb0C, n\xc4\x83utul va r\xc4\x83s\xc4\x83ri \xc3\xaen maxim 10 zile. Dup\xc4\x83 r\xc4\x83s\xc4\x83rire, poate suporta \xc3\xaenghe\xc8\x9bul de scurt\xc4\x83 durat\xc4\x83 (p\xc3\xa2n\xc4\x83 la -6\xc2\xa0\xc2\xb0C). N\xc4\x83utul se caracterizeaz\xc4\x83 printr-o foarte mare rezisten\xc8\x9b\xc4\x83 la secet\xc4\x83 \xc8\x99i la usc\xc4\x83ciune, fiind mai rezistent dec\xc3\xa2t maz\xc4\x83rea, fasolea \xc8\x99i soia, dar temperatura medie pe timpul perioadei de vegeta\xc8\x9bie nu trebuie s\xc4\x83 dep\xc4\x83\xc8\x99easc\xc4\x83 20 - 21\xc2\xa0\xc2\xb0C. Cre\xc8\x99terea este oprit\xc4\x83 pe timp de secet\xc4\x83, dar se va relua dup\xc4\x83 prima ploaie. O umiditate prea mare a solului, \xc3\xaen faza de cre\xc8\x99tere, are o influen\xc8\x9b\xc4\x83 negativ\xc4\x83 asupra produc\xc8\x9biei de boabe, favoriz\xc3\xa2nd apari\xc8\x9bia bolilor criptogamice (\xc3\xaen special antracnoza). N\xc4\x83utul se comport\xc4\x83, fa\xc8\x9b\xc4\x83 de lumin\xc4\x83, ca plant\xc4\x83 de zi lung\xc4\x83, cre\xc8\x99terea sa fiind redus\xc4\x83 \xc3\xaen condi\xc8\x9bii de zi scurt\xc4\x83. Solulurile potrivite pentru n\xc4\x83ut sunt cele cu textur\xc4\x83 mijlocie, luto-nisipoase sau nisipo-lutoase, bogate \xc3\xaen special \xc3\xaen calciu, fiind contraindicat\xc4\x83 utilizarea solurilor cu aciditate mare \xc8\x99i a s\xc4\x83r\xc4\x83turilor. Nu sunt recomandate solurile cu textur\xc4\x83 argiloas\xc4\x83 sau cele cu exces de umezeal\xc4\x83. Cernoziomurile \xc3\xaendeplinesc toate cerin\xc8\x9bele de cre\xc8\x99tere \xc8\x99i dezvoltare.\n_START_SECTION_\nZone ecologice\n_START_PARAGRAPH_\nPentru n\xc4\x83ut, condi\xc8\x9biile cele mai favorabile de cre\xc8\x99tere \xc8\x99i dezvoltare sunt cele din zona de sud a \xc8\x9b\xc4\x83rii._NEWLINE_\xc3\x8en Dobrogea exist\xc4\x83 o zon\xc4\x83 favorabil\xc4\x83 \xc3\xaen perimetrul localit\xc4\x83\xc8\x9bilor Negru-Vod\xc4\x83, Adamclisi \xc8\x99i Medgidia, una potrivit de favorabil\xc4\x83 la H\xc3\xa2r\xc8\x99ova, restul teritoriului dobrogean f\xc4\x83c\xc3\xa2nd parte din zona mai pu\xc8\x9bin favorabil\xc4\x83._NEWLINE_\xc3\x8en C\xc3\xa2mpia Rom\xc3\xa2n\xc4\x83, exist\xc4\x83 condi\xc8\x9bii favorabile pentru n\xc4\x83ut \xc3\xaen zona cernoziomului \xc8\x99i pu\xc8\x9bin favorabile \xc3\xaen zona terenurilor s\xc4\x83r\xc4\x83turoase, nisipoase, sau a celor joase \xc8\x99i umede._NEWLINE_\xc3\x8en Moldova, n\xc4\x83utul g\xc4\x83se\xc8\x99te condi\xc8\x9bii bune de cre\xc8\x99tere \xc8\x99i dezvoltare \xc3\xaen partea de sud a Podi\xc8\x99ului B\xc3\xa2rladului \xc8\x99i c\xc3\xa2mpia de sud a Moldovei._NEWLINE_\xc3\x8en Banat, zona favorabil\xc4\x83 este \xc3\xaen c\xc3\xa2mpia Timi\xc8\x99oarei \xc8\x99i Aradului.\n_START_SECTION_\nEtimologie\n_START_PARAGRAPH_\nNumele de n\xc4\x83ut \xc3\xae\xc8\x99i g\xc4\x83se\xc8\x99te etimologia \xc3\xaen cuv\xc3\xa2ntul turc nohut de unde mai apoi a intrat \xc3\xaen limba rom\xc3\xa2n\xc4\x83, ini\xc8\x9bial \xc3\xaen varianta, azi arhaic\xc4\x83, n\xc4\x83hut. \xc3\x8en limba bulgar\xc4\x83 a intrat sub forma \xd0\xbd\xd0\xb0\xd1\x85\xd1\x83\xd1\x82 nahut.'